Diari Oficial de la Generalitat Valenciana


Sumari del DOGV 2440, del 01-02-1995 (1995/833709)

RESOLUCIÓ de 4 de gener de 1995, del director general de l'Institut Valencià de la Joventut, per la qual s'ofereixen beques per a la realització de cursos, als països de la Unió Europea, dels idiomes anglés, al Regne Unit de la Gran Bretanya; francés, a França, i alemany, a Alemanya.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2440

Data del DOGV
:   01-02-1995

Secció del DOGV
:   ALTRES DISPOSICIONS

Número del document
:   1995/833709


Data del document
:   04-01-1995

Organisme emissor
:   Conselleria de Cultura

Tipus de document
:   Resolució

Correcció d'errades

RESOLUCIó de 4 de gener de 1995, del director general de l'Institut Valencià de la Joventut, per la qual s'ofereixen beques per a la realització de cursos, als països de la Unió Europea, dels idiomes anglés, al Regne Unit de la Gran Bretanya; francés, a França, i alemany, a Alemanya.   
D'acord amb els resultats positius obtinguts en totes les convocatòries de cursos d'idiomes a l'estranger, l'Institut Valencià de la Joventut, amb la col·laboració de les diputacions provincials d'Alacant, de Castelló i de València, ha organitzat un programa per al desenvolupament d'un conjunt de cursos, als països de la Unió Europea, per a alumnat ja iniciat i per a associacions juvenils del Consell de la Joventut de la Comunitat Valenciana, en els idiomes d'anglés, francés i alemany, que es realitzaran durant l'estiu de 1995 al Regne Unit de la Gran Bretanya, França i Alemanya, respectivament.  
Davant la configuració de la Unió Europea, aquestes institucions entenen que cal realitzar un esforç per tal d'aconseguir multiplicar les possibilitats d'aprendre i perfeccionar idiomes diferents del/s propi/s als diferents països d'origen, i també contribuir a la formació cultural dels jóvens valencians i al seu respecte davant la diversitat de les tradicions.  
Per això, i en virtut de les atribucions que em confereix l'article 7 de la Llei de la Generalitat Valenciana 4/1989, de 26 de juny, sobre creació de l'Institut Valencià de la Joventut, resolc:  
Primer  
Convocar fins a 1.045 beques per a l'estada i la realització de cursos de l'idioma anglés en diferents centres del Regne Unit de la Gran Bretanya.  
Convocar fins a 90 beques per a l'estada i la realització de cursos de l'idioma francés a diferents centres de França.  
Convocar fins a 15 beques per a l'estada i la realització de cursos de l'idioma alemany a Alemanya.  
La distribució de les places que oferta l'IVAJ es farà per a les tres províncies, Alacant, Castelló i València, atenent la distribució estadística proporcional dels jóvens valencians que figuren en el segment de població de 16 a 26 anys.  
L'assignació pressupostària és de 167 milions de pessetes, amb càrrec a la línia de subvenció 4.04 del pressupost de despeses de l'IVAJ.   
A aquestes places se'ls ha sumat la quantitat de places resultants de les subvencions establertes en els corresponents convenis amb les diputacions d'Alacant, Castelló i València.  
Els cursos es realitzaran a l'estiu de 1995, durant els mesos de juliol i agost. S'entendrà que les persones sol·licitants manifesten la seua disponibilitat en aquests dos mesos per a la participació en el programa.  
Segon. Destinataris dels cursos  
A) Estudiants:  
Jóvens valencians nascuts durant els anys 1977, 1978 i 1979 i que en l'actual curs acadèmic estiguen matriculats en algun dels cursos d'ensenyament mitjà que a continuació es relacionen:  
- Alumnes de 3r. de BUP, COU, 1r. i 2n. dels nous batxillerats.  
- Alumnes de Formació Professional de 2n. grau en totes les branques i de Mòduls de Formació Professional II i III.  
Els sol·licitants hauran d'acreditar tenir totalment aprovat el curs o el cicle immediatament anterior en les convocatòries de juny o setembre de 1994 presentant un certificat de qualificacions del curs acadèmic 1993-94.  
Serà mèrit preferent per a l'adjudicació d'aquestes beques el fet de complir la condició de becari/ària durant el passat curs acadèmic 1993-1994 en la convocatòria de beques del Ministeri d'Educació i Ciència gestionades per la Generalitat Valenciana, i també les concedides per la Conselleria d'Educació i Ciència.  
B) Beques destinades a associacions juvenils de la Comunitat Valenciana:  
S'hi reserven fins un total de 100 beques de l'idioma anglés a Gran Bretanya  
- Destinataris:  
1. Consell de la Joventut de la Comunitat Valenciana  
2. Associacions juvenils membres de ple dret del Consell de la Joventut de la Comunitat Valenciana (CJCV).  
3. Consells Locals de Joventut legalment constituïts membres de ple dret del CJCV.  
4. Associacions juvenils i Consells Locals de Joventut membres observadors del CJCV.  
- Distribució de les beques:  
1. A les entitats esmentades membres de ple dret del CJCV que ho sol·liciten se'ls adjudicaran fins a dues beques a cadascuna.  
2. A les entitats observadores del CJCV que ho sol·liciten se'ls adjudicarà fins un màxim d'una beca a cadascuna.  
- Procediment per a la sol·licitud per part de les entitats juvenils:  
Les associacions juvenils i consells locals de joventut membres del CJCV podran presentar una proposta de fins a quatre membres actius/ves d'aqueixa entitat, la participació dels quals siga considerada més adient en aquest programa. En tot cas aquests/es jóvens associats/des hauran d'haver nascut entre 1965 i 1975 ambdós inclosos i tenir residència a la Comunitat Valenciana.  
Aquesta proposta de participants anirà ordenada per ordre de prioritat en l'adjudicació de les beques.  
- Adjudicació de les beques:  
- Consell de la Joventut de la Comunitat Valenciana: a les dues primeres persones de la proposta se'ls adjudicarà la beca i les dues restants tindran caràcter de suplents.  
- Entitats membres de ple dret del CJCV: a les dues primeres persones de la proposta se'ls adjudicarà la beca i les dues restants tindran caràcter de suplents.   
- Entitats observadores del CJCV: a la primera persona se li adjudicarà la beca i les altres tres tindran caràcter de suplents.  
- Notificació de la resolució d'adjudicació i pagament de la quota: la resolució del director general de l'IVAJ per la qual s'adjudiquen les beques d'idiomes objecte d'aquesta convocatòria, serà notificada tant a les entitats juvenils del CJCV que hagen presentat proposta, com als jóvens associats als quals se'ls haja adjudicat les esmentades beques.  
Aquesta notificació establirà el procediment de pagament de la quota establerta en el punt tercer d'aquesta convocatòria per als jóvens associats i el termini per a fer-la efectiva per aquests.  
Tercer  
1. Contingut del programa  
a) Durada: els cursos tindran una durada de quatre setmanes amb 15 hores de classes d'idioma setmanals, excepte en el cas del curs d'alemany a Alemanya, que serà intensiu i durarà tres setmanes.  
b) L'estada serà en famílies a Gran Bretanya i França i en albergs a Alemanya i en tot cas inclourà pensió completa i programa d'activitats socioculturals.  
c) Certificat final: en acabar el curs cada participant rebrà un certificat de realització del curs.  
d) Assegurances: tots els cursos inclouen assegurança de malaltia i accident durant el viatge i l'estada.  
e) Els desplaçaments des de la Comunitat Valenciana fins al país on es realitze el curs es faran amb autobús o amb avió.  
f) Assistència i suport durant el curs: es proporcionarà durant tot el curs i a tots els/les alumnes, assistència tècnica permanent per personal bilingüe.  
g) El programa no inclou diners en efectiu, ni allotjament en habitacions individuals, ni el transport, si escau, entre la casa familiar i el col·legi.  
2. Cada jove seleccionat abonarà la quota següent:  
- Estudiants: cinquanta mil pessetes (50.000 PTA).  
- Jóvens associats: setanta-cinc mil pessetes (75.000 PTA).  
Quart  
1. El termini de presentació de les sol·licituds començarà a partir del dia següent a la publicació d'aquesta resolució en el Diari Oficial de la Generalitat Valenciana i finalitzarà el dia 3 de març d'enguany.  
2. Llocs de presentació de les sol·licituds:  
Registres generals de la Conselleria de Cultura, l'Institut Valencià de la Joventut, les direccions territorials de Cultura d'Alacant, de Castelló i de València; les oficines d'Informació, Iniciatives i Reclamacions de la Generalitat Valenciana a Alacant, a Castelló i a València; les diputacions d'Alacant, de Castelló i de València i tots aquells recollits en la Llei de Règim Jurídic de les Administracions Públiques i del Procediment Administratiu Comú.  
3. Documentació que hauran d'aportar els sol·licitants:  
A) Estudiants:  
- DNI o passaport de la persona sol·licitant.  
- Certificat de cursar actualment els estudis considerats en la convocatòria.  
- Credencial de becari/ària, si escau, de la convocatòria general de beques del Ministeri d'Educació i Ciència gestionades per la Generalitat Valenciana i també les concedides per la Conselleria d'Educació i Ciència corresponents al curs acadèmic 1993-94. Si no se'n té, la sol·licitud s'haurà d'acompanyar amb la certificació de ser becari expedida per la direcció territorial d'Educació corresponent.  
- Acreditació de les qualificacions obtingudes en el curs 1993-94 o cicle anterior, segons les normes de la convocatòria. Per tal de garantir la major equitat en la determinació de les notes mitjanes, les qualificacions obtingudes pels alumnes en cadascuna de les assignatures, hauran de ser certificades amb les avaluacions de matrícula d'honor, d'excel·lent, notable, bé, suficient etc., i amb l'expressió de la qualificació mitjana o global del curs o cicle anterior.  
- Certificació de residència a la Comunitat Valenciana, només quan en el DNI no figure cap municipi d'aquesta Comunitat.  
- Per a aquestes sol·licituds s'emprarà el model que figura com a annex d'aquesta resolució.  
B) Entitats juvenils del CJCV:   
- Proposta prioritzada que presentarà cada entitat segellada i signada pel/per la president/a o persona que estatutàriament ostente la representació de l'entitat.   
- A aquesta proposta s'hauran d'adjuntar les sol·licituds de les persones proposades, degudament emplenades i signades per aquestes.   
- Domicili social de l'entitat als efectes de notificacions.  
- Còpia del DNI o passaport de les persones proposades.   
- Certificat de residència a la Comunitat Valenciana, només quan en el DNI no figure cap municipi d'aquesta Comunitat.  
- Per a aquestes sol·licituds s'emprarà el model que figura com a annex d'aquesta resolució.  
Cinqué  
1. Comissió seleccionadora.  
Estarà formada pel secretari tècnic de l'IVAJ o la persona en qui delegue, un representant per cadascuna de les diputacions provincials, el Cap del Servei de Participació Juvenil de l'IVAJ, un tècnic de l'IVAJ designat pel director general de l'IVAJ i el president del CJCV o persona en qui delegue.  
2. Selecció de sol·licituds.  
A) Estudiants:  
Les beques es cobriran tenint en compte aquesta classificació:  
a) Tindran prioritat els peticionaris que tinguen la condició de becari a què fa referència el punt quart apartat a) d'aquesta convocatòria. Entre aquests, l'ordre serà determinat per la nota mitjana o la qualificació global del curs anterior 1993-94 sumada a la nota final de l'idioma o idiomes d'aquest mateix curs, al/s qual/s accedirà segons la conversió a escala numèrica que es realitzarà aplicant a les qualificacions expressades de forma qualitativa les equivalències següents:  
- Suficient o apte: 1 punt.  
- Bé: 2 punts.  
- Notable: 3 punts.  
- Excel·lent: 4 punts.  
- Matrícula d'honor: 5 punts.  
b) Les places sobrants que no s'adjudiquen als sol·licitants que reunisquen la condició de becari a què fa referència el punt quart d'aquesta convocatòria, s'adjudicaran a la resta de sol·licitants, segons l'ordre de puntuació establert en aquest mateix punt de la convocatòria.  
c) Només es podran sol·licitar els idiomes que s'hagen estudiat en l'ensenyament secundari corresponent, durant el curs acadèmic 1993-94 i s'haja documentat mitjançant el certificat de qualificacions expedit pel centre docent.  
d) En el cas que els seleccionats acrediten mitjançant certificació haver estudiat un segon idioma estranger durant el curs 1993-94 i sempre que aquest haja estat sol·licitat, se'ls adjudicarà d'acord amb l'ordre de preferència elegit en la sol·licitud i la puntuació obtinguda en el barem.  
e) En el supòsit que calguera dirimir empats de puntuació en l'apartat d'estudiants, es concedirien les beques classificant-les alfabèticament, començant per la lletra de l'alfabet que ixca del sorteig que es celebrarà davant notari/ària i que es publicarà en la resolució d'adjudicació.  
f) En el cas de quedar vacants en alguna de les províncies objecte de la convocatòria, per manca de sol·licitants que en reunesquen els requisits, s'adjudicaran automàticament i de forma proporcional a les províncies restants.  
g) Si queden vacants en les beques adreçades a estudiants, s'adjudicaran automàticament a les entitats juvenils de l'apartat B), sempre que hi haja sol·licitants que en reunisquen els requisits.  
h) Si queden vacants en la reserva de beques destinades a alguna de les entitats juvenils previstes en l'apartat B), s'adjudicaran als primers suplents de la proposta prioritzada que hagen presentat les esmentades entitats, tot atenent l'ordre de registre d'entrada en l'administració.  
Si després d'aquesta redistribució quedaren vacants per manca de suplents, aquestes passarien a ser adjudicades als estudiants referits en l'apartat A).  
i) La comissió seleccionadora elevarà la relació dels estudiants de secundària per ordre de puntuació i la relació de jóvens associats al director general de l'IVAJ, que resoldrà l'adjudicació de les beques.   
Sisé  
1. Una vegada resolta la selecció de participants per part del director general de l'IVAJ, es comunicarà als sol·licitants -tant estudiants com jóvens associats- la concessió o la denegació de la seua sol·licitud i el mitjà a través del qual hauran d'ingressar la quantitat que han de fer efectiva en el número de compte bancari de l'IVAJ.   
2. Les persones sol·licitants a les quals els siga denegada l'ajuda podran presentar-hi un recurs ordinari.  
En el cas que, per raons de dates, l'eventual estimació del recurs ordinari no puga tenir efectivitat a l'estiu de 1995, el dret s'hi farà efectiu l'estiu següent, si aquests programes són convocats.   
3. No podran accedir a aquestes beques les persones que hagen gaudit d'algun curs d'idiomes a l'estranger convocat per la Conselleria d'Educació i Ciència o qualsevol altra institució pública, en les convocatòries de 1992, 1993 i 1994. Així mateix, el fet de gaudir d'aquesta beca és incompatible amb qualsevol altra de la mateixa naturalesa l'any 1995.  
4. En cas que l'administració detecte, en qualsevol moment del procediment, falsedat en les dades de la persona sol·licitant, iniciarà les accions oportunes, a més de la reclamació de devolució, si s'escau, de l'ajuda concedida.  
5. Només en cas d'accident o malaltia greu de la persona sol·licitant, produïda abans del viatge i justificada en el termini d'un mes mitjançant un certificat del metge corresponent, s'obrirà expedient de devolució de la quota pagada.  
6. No es podrà canviar el mes adjudicat pel que fa a l'idioma anglés. Sols en cas de malaltia greu o per un motiu de força major suficientment documentat s'accedirà a la sol·licitud de canvi.  
7. La persona becada està obligada a fer l'activitat que ha motivat la concessió durant el període d'aprofitament i a complir les obligacions específiques d'aquesta convocatòria.  
8. Contra aquesta resolució, que posa fi a la via administrativa, podrà interposar-s'hi un recurs contenciós administratiu davant la sala de la jurisdicció contenciosa administrativa del Tribunal Superior de Justícia de la Comunitat Valenciana, dins del termini de dos mesos comptadors a partir de l'endemà de la seua publicació.  
9. La presentació de la sol·licitud implica l'acceptació de les bases d'aquesta convocatòria.  
DISPOSICIONS FINALS  
Primera  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
València, 4 de gener de 1995.- El director general de l'IVAJ: Joan Calabuig i Rull.